FC Midtjylland undskylder et banner lavet af klubbens fans til EL-kampen mod Malmö FF. Banneret indeholdt et racistisk budskab rettet direkte mod Malmö-spillerne

Fornærmelser, piften og sange er hverdagskost for fodboldfans. Men nogle gange bliver stregen for god tone overskredet.

Det gjorde den i høj grad torsdag aften, da FC Midtjyllands inkarnerede fans under Europa League-kampen mod Malmö FF hev et stort banner frem med en tekst direkte rettet mod de svenske spillere og fans.

'I morgen er I atter immigranter i jeres egen by', stod der på banneret med slet skjult henvisning til de problemer, der er med svenskere med anden etnisk baggrund i Malmø.

Billedet blev hurtigt delt på de sociale medier, og reaktionerne var generel hovedrysten over de midtjyske fans.

Også FC Midtjylland selv reagerede - og det med afstandstagen.

Spørgsmålet er nu, om FC Midtjylland bliver straffet for banneret, der både har et politisk og racistisk budskab.

Det blev dog de tilrejsende fra Sverige, der kunne grine sidst. Med en 2-0-sejr sendte de midtjyderne ud af Europa League, hvor de nu altså selv er klar til gruppespillet.

Se også: Ny midtjysk blamage - færdig i Europa

Se også: På tærsklen til stort skifte - FCM-profil ikke med i truppen